钦定古今图书集成/明伦汇编/氏族典/第187卷 > 萧恭
## 钦定古今图书集成/明伦汇编/氏族典/第187卷 > 萧恭

按《梁书南平元襄王伟传》：“伟子恭，字敬范，天监八年，
封衡山县侯。恭起家给事中，迁太子洗马，出为督齐
安等十一郡事，宁远将军、西阳武昌二郡太守。征为
秘书丞，迁中书郎，监丹阳尹，转衡州刺史。母忧去职。
寻起为云麾将军、湘州刺史。恭善解吏事，所在见称，
而性尚华侈，尢好宾友。以雍州蛮文道拘引魏寇，诏
恭赴援，仍除持节、仁威将军、宁蛮校尉、雍州刺史。”百
姓立碑颂德。先高祖以雍为边镇，运数州之粟，以实
储仓。恭后多取官米，赡给私宅，为荆州刺史庐陵王
所启，由是免官削爵，数年不叙用。侯景乱，卒于城中，
时年五十三。诏特复本封。世祖追赠侍中、左卫将军，
谥曰僖。世子静，字安仁，有美名，号为“宗室后进”，有文才，而笃志好学。历官太子舍人，东宫领直，迁丹阳尹
丞、给事黄门侍郎，深为太宗所爱赏。太清三年卒，赠
侍中。